የቦሌ ለሚ ኢንዱስትሪ ዞን የመጀመሪያው ምዕራፍ ተጠናቀቀ
አዲስ አበባ፤ ታህሳስ 19/2006/ዋኢማ/ – ከ348 ሚሊየን ብር በላይ በሆነ ወጪ የተገነባው የቦሌ ለሚ ኢንዱስትሪ ዞን የመጀመሪያው ምዕራፍ ተጠናቆ አገልግሎት መስጠት ሊጀምር መሆኑን የኢንዱስትሪ ሚኒስቴር አስታወቀ።በሚኒስቴሩ የኮርፖሬት ኮሙኒኬሽን ዳይሬክተር አቶ መላኩ ታዬ ለዋልታ ኢንፎርሜሽን ማዕከል እንደገለፁት፤ በ348 ሚሊየን 913 ሺ 394 ብር ግንባታቸው ተጠናቀው አገልግሎት መስጠት የሚጀምሩት ሶስት ባለ 5 ሺ እና  ሁለት ባለ 10 ሺ ካሬ ሜትር ስፋት ያላቸው ፋብሪካዎች ናቸው። ግንባታቸው ተጠናቆ በቅርቡ ስራ የሚጀምሩት የጫማ ስፌትና በተለያዩ የጨርቃ ጨርቅ ምርት ላይ ለመሳተፍ የሚፈልጉ የውጪ ባለሀብቶች የሊዝ ኪራይ ውል ስምምነት መፈራረማቸውን ጠቁመው፤ የማሽን ተከላና የሰራተኞች ቅጥር ስራ በቅርቡ እንደሚጀምሩ ተናግረዋል።እስከ አሁንም የታይዋኑ ጆርጅ የጫማ ኮርፖሬሽን ማሽኖቹን እያስገባ በመትከል ላይ የሚገኝ ሲሆን፤  የሰራተኞች ቅጥር እያካሄደ መሆኑንም አቶ መላኩ ተናግረዋል። የቦሌ ለሚ ኢንዱስትሪ ዞን በመጀመሪያ ዙር ግንባታው በ156 ሄክታር መሬት ላይ የተካሄደ ሲሆን፤ ሁለተኛው ደግሞ በ186 ሄክታር መሬት ላይ በ1 ነጥብ 76 ቢሊየን ብር ግንባታው እንደሚካሄድ አቶ መላኩ ተናግረዋል።በሁለተኛው ዙር በሚካሄደው ግንባታ 15 ፋብሪካዎች ህንፃና የጋራ አገልግሎት መስጫ ተቋማት የሚገነቡ ሲሆን፤ ግንባታው በ15 የሀገር ውስጥ ኮንትራክተሮች ጋር የውል ስምምነት ተደርጎ የግንባታ ስራው ተጀምሯል ብለዋል።ፋብሪካዎቹ ስራ ሲጀምሩም ለበርካታ ዜጎች የስራ እድል ይፈጥራሉ ሲሉ አቶ መላኩ መናገራቸውን ዋልታ ኢንፎርሜሽን ማዕከል ዘግቧል።